b"\n_START_ARTICLE_\nEdi \xc5\xa0elhaus\n_START_SECTION_\nMladost\n_START_PARAGRAPH_\nPrva leta otro\xc5\xa1tva je \xc5\xa0elhaus pre\xc5\xbeivel v Trstu.  Med obema vojnama se je zaradi fa\xc5\xa1izma z dru\xc5\xbeino preselil v tedanjo Jugoslavijo in se po dru\xc5\xbeinski tradiciji \xe2\x80\x93 o\xc4\x8de Janko in mati Julijana sta bila namre\xc4\x8d oba fotografa \xe2\x80\x93 izu\xc4\x8dil za fotografa. Ko je spomladi leta 1943 dobil poziv v nem\xc5\xa1ko vojsko, je namesto tja raje od\xc5\xa1el v partizane. S sabo je vzel tudi fotoaparat, vendar je bilo fotografiranje precej ote\xc5\xbeeno in nevarno, ti za\xc4\x8detni filmi, kot tudi aparat, pa so se uni\xc4\x8dili.\n_START_SECTION_\nMedvojno fotografsko ustvarjanje\n_START_PARAGRAPH_\nLeta 1944 je bil te\xc5\xbeje ranjen in poslan v Belo Krajino, kjer je \xc4\x8dakal  na prevoz v Bari. Na partizanskem letali\xc5\xa1\xc4\x8du Podzemelj pri \xc4\x8crnomlju ga je opazil \xc4\x8dlan propagandne komisije France Brenk, ki je skupaj s profesorjem Franjom Veselkom postavljal na noge partizansko foto sekcijo. Edi \xc5\xa0elhaus je dobil fotoaparat in tako postal vojni fotoreporter. Podro\xc4\x8dje njegovega dela je bilo v Beli Krajini, na Ko\xc4\x8devskem in Notranjskem. Ti mnogi izjemni posnetki so danes shranjeni v Muzeju novej\xc5\xa1e zgodovine Slovenije.\n_START_SECTION_\nPovojno fotografsko ustvarjanje\n_START_PARAGRAPH_\nPo osvoboditvi ga je slovensko filmsko podjetje poslalo v Trst, kjer je do leta 1948 kot filmski snemalec za slovenski Filmski obzornik in jugoslovanske Filmske novosti v izjemnih okoli\xc5\xa1\xc4\x8dinah posnel  odlo\xc4\x8dilne povojne dogodke na Tr\xc5\xbea\xc5\xa1kem. Obenem je s fotografijami sodeloval  pri tr\xc5\xbea\xc5\xa1kih \xc4\x8dasopisih Primorski dnevnik, L'Unit\xc3\xa0, Il Lavoratore in Delo. Da se je pre\xc5\xbeivljal, je v Trstu odprl fotografski atelje Foto Edi. Vse te izku\xc5\xa1nje so pomembno vplivale na njegovo fotografijo, ki je dinami\xc4\x8dna, v nasprotju s t.im. stati\xc4\x8dno fotografijo, ki je prevladovala v nekdanji Jugoslaviji do konca petdesetih let. _NEWLINE_Junija 1955 se je vrnil v Jugoslavijo, k mami v \xc5\xa0kofjo Loko. Sprva ji je pomagal pri delu v ateljeju, fotoreporterska \xc5\xbeilica pa mu ni dala miru, zato se je leta 1958 zaposlil pri Slovenskem poro\xc4\x8devalcu, kasneje Delu in Tovari\xc5\xa1u. Poleg mati\xc4\x8dne hi\xc5\xa1e (Delo in Tovari\xc5\xa1) je objavljal svoje prispevke v razli\xc4\x8dnih revijah in \xc4\x8dasnikih, predvsem Ljubljanskem in Nedeljskem dnevniku, v Sloveniji in Jugoslaviji. V obdobju od leta 1958 do 1973, ko se je upokojil, je bil \xc2\xbblete\xc4\x8di fotoreporter\xc2\xab, vse dni na lovu za aktualnimi dogodki v Sloveniji, biv\xc5\xa1i Jugoslaviji in tudi tujini.\n_START_SECTION_\nUpokojitev\n_START_PARAGRAPH_\nPo upokojitvi ni miroval in je ostal, tako kot se je sam imenoval, \xc2\xbbfotoreporter v copatah\xc2\xab. Poleg spremljanja aktualnih dogodkov, ob\xc4\x8dasnega objavljanja svojih prispevkov s fotografijami v raznih publikacijah in bele\xc5\xbeenja motivov za svojo du\xc5\xa1o se je lotil tudi pisanja knjig, od teh najve\xc4\x8d o dramati\xc4\x8dnih trenutkih med 2. svetovno vojno, pa tudi o svojih do\xc5\xbeivetjih, povezanih z \xc5\xbeivalmi, ki jih je tudi vse opremil s svojimi fotografijami.\n_START_SECTION_\nFotografske razstave in nagrade\n_START_PARAGRAPH_\nSvoje fotografije je razstavljal doma in v tujini in prejel ve\xc4\x8d pomembnih nagrad, med njimi Petkovo (1973) in Tom\xc5\xa1i\xc4\x8devo nagrado za \xc5\xbeivljenjsko delo (1979), za svoje filmsko delo, za prispevke na Tr\xc5\xbea\xc5\xa1kem, pa nagrado Darka Bratina v Gorici v Italiji (2005). _NEWLINE_Leta 2000 je \xc5\xa0elhaus svoj obse\xc5\xbeen povojni fotografski opus podaril Muzeju novej\xc5\xa1e zgodovine Slovenije, ki je v sodelovanju z njim iz tega gradiva pripravil \xc5\xbee 5 njegovih razstav (Fotozgodbe Edija \xc5\xa0elhausa \xe2\x80\x93 2001, Edi \xc5\xa0elhaus ponovno v \xc5\xa0kednju \xe2\x80\x93 2002, Foto humor Edija \xc5\xa0elhausa \xe2\x80\x93 2006, \xc5\xa0marnogorski razgledi \xe2\x80\x93 2007, Tudi \xc5\xbeivali so del na\xc5\xa1ega \xc5\xbeivljenja  \xe2\x80\x932007, sodeloval pa je tudi pri pripravi razstav o \xc5\xa0elhausu drugih muzejev in institucij (Fotoutrinki od Kolpe, Trsta, Ajdov\xc5\xa1\xc4\x8dine do Ljubljane 1944-1946. Fotokronist Edi \xc5\xa0elhaus Galerija Fotografija, Ljubljana, 2005 in Edi \xc5\xa0elhaus in \xc5\xa0kofja Loka, Lo\xc5\xa1ki muzej \xc5\xa0kofja Loka, 2007)_NEWLINE_Muzej novej\xc5\xa1e zgodovine Slovenije je poleg vklju\xc4\x8devanja \xc5\xa0elhausovih posnetkov v svoje kataloge in razstave  najobse\xc5\xbenej\xc5\xa1i del fotografij iz \xc5\xa0elhausovega vojnega in povojnega opusa prispeval tudi za dokumentarni film avtorja Jurija Grudna Edi \xc5\xa0elhaus \xe2\x80\x93 \xc2\xbbBil sem zraven\xc2\xab, 2007."